बृहस्पतिवार को फिल्म के प्रमोशन के लिए दून पहुंचे हरीश शर्मा ने बताया कि वर्ष 1989 में पांच युवक ट्रैकिंग के लिए पिथौरागढ़ के एक गांव से निकले थे। एक सुनसान घाटी में उन्होंने एक रात कैंप लगाया। रात को पांचों खाना खा रहे थे। अचानक एक तेज रोशनी कैंप में नजर आई और अगले ही पल दल में शामिल एक युवक कैंप से गायब हो गया। चारों साथी उसे खोजने लगे। खबर फैली तो पूरे पिथौरागढ़ में सनसनी रही। दो दिन बाद युवक एक खाई से मिला था। शर्मा बताते हैं कि उस वक्त वह एक न्यूज एजेंसी में कार्यरत थे। जानकारी मिली तो वह पीड़ित का इंटरव्यू लेने पहुंचे। बकौल शर्मा युवक ने उन्हें जो कुछ बताया, उसे याद कर आज भी उनके रौंगटे खड़े हो जाते हैं। युवक के साथ क्या हुआ, रोशनी क्या थी यह सब इस फिल्म में दिखाया गया है। शर्मा ने बताया कि फिल्म की शूटिंग पिथौरागढ़ और पंचकूला में की गई है। फिल्म में हेमंत पांडे और दून स्थित हिल्टन स्कूल के पूर्व छात्र सुमित शर्मा भूमिका निभा रहे हैं। वे दोनों भी शर्मा के साथ दून में हैं।